ИлъэсыщIэ псейхэм зыкърах
Абхъазым и утыкум махуитIкIэ псей IэрыщI лъагэр щызэпкъралъхьащ. Псори пэплъэрт мы гъэм абы фIалъхьэну цIуугъэнэхэр зыхуэдэм. Гъэ кIуар, зэрыфщIэжщи, «ретро» лъэхъэнэм ейт. Ещанэ махуэм щэхур нахуэ къэхъуащ — «Коммунхоз»-м и лэжьакIуэхэм иджыри зэ къызыкъуахыжащ куэдым я сабиигъуэр я нэгу къыщIэзыгъэхьэж сурэт теплъэгъуэ зэкIэрыщIахэр, кIэнфетышхуэхэр, хадэхэкIхэр, гуащэхэр.
А псори гум къохуэбылIэ, гукъыдэжыр къаIэт. «Мы гъэми фIащIэжыну пIэрэ нэгъабэрей хьэпшыпхэр, жысIэу сыпэплъэрт», — ар жиIэурэ псейр и хъуреягъкIэ тIэуней къикIухьащ ныбжь зиIэ цIыхубзым. Ар абы и зэманыгъуэм хиубыда псейт.
ИлъэсыщIэ псейхэм я гъэщIэрэщIэкIэм елэжьа дизайнерхэм фIыщIэ яхуэфащэу я лэжьыгъэр ящIэ: Абхъазым и утыкум и «Ретром» дахащэу къыпоувэ ЗэгурыIуэныгъэм и утыкум иджырей мардэхэм тету щагъэув псей зыкъизыхыр. Абы лей лъэпкъ кIэрылъкъым, нур зэмыфэгъухэм дэпщIыпщI «уэшхыр» мыхъумэ — дахэщ, къызэрыгуэкIщ. КъыкIэлъыкIуэ псейр Марие и фэеплъым къыбгъурытщ. Абыи зыкърех, иджырей щIалэгъуалэм ягу дыхьэным зыхуигъэпсам хуэдэу.
Шэрэдж Дисэ.
